Alergia

Alergia je prehnaná, neprimeraná reakcia imunitného systému organizmu na látky, s ktorými sa bežne stretávame v našom prostredí. Spôsobuje ju nesprávne aktivovanie protilátok zo skupiny imunoglobulínu E (IgE) vplyvom daného alergénu. Spektrum prejavov alergických reakcií je veľmi široké, od banálnej nádchy až po anafylaktický šok, ktorý sa môže skončiť aj smrťou.
Alergická reakcia je hypersenzitívna reakcia organizmu na antigény bežne prítomné v našom prostredí. Imunitná odpoveď je regulovaná aj neuroendokrinnými a psychickými vplyvmi, ako aj výživou. Malnutrícia, ale aj nadbytočný príjem potravín môžu zvyšovať výskyt infekcií aj rakoviny. Absencia proteínov, vitamínov a stopových prvkov, ako aj nerovnováha mastných kyselín zhoršuje činnosť imunitného systému. Na imunitný systém nepriaznivo vplýva aj okolité prostredie, ak je znečistené exhalátmi alebo rôznymi chemikáliami – redukčným smogom (oxidy síry) alebo oxidačným smogom (oxidy dusíka).
Slovo „alergia“ vytvoril lekár Clemens von Pirquet a Béla Schick v roku 1906. Zaznamenali, že niektorí pacienti sú precitlivení na bežne neškodné látky, ako prach, peľ alebo niektoré potraviny. Tento jav nazvali alergia, podľa gréckych slov "allos" (iný alebo zmenený stav) a "ergon" (práca, reakcia, reaktivita).
Prejavy.
Alergia je búrlivá lokálna alebo systémová reakcia na alergény. Lokálne príznaky môžu byť:
Systémová alergická reakcia sa nazýva anafylaxia. V závislosti od miery závažnosti môže vyvolať kožnú reakciu, zúženie priedušiek, opuch, zníženie krvného tlaku a dokonca smrť.
Takzvaná senná nádcha je jedným z príkladov veľmi bežnej slabej alergie – veľká časť populácie trpí príznakmi sennej nádchy, keď je vystavená pôsobeniu peľu obsiahnutému vo vzduchu. Astmatici sú často alergickí na prach a roztoče. Okrem alergénov pochádzajúcich z okolitého prostredia, môžu byť alergické reakcie vyvolať aj niektoré lieky.
Atopia.
Atopia je dedične založený sklon na alergiu, má preto zreteľný rodinný výskyt. Typickými prejavmi atopie sú atopický ekzém (atopická dermatitída), peľová alergia (alergická nádcha a alergický zápal spojiviek a alergická astma). Atopici majú vrodenú schopnosť vytvárať si vo zvýšenom množstve protilátky v triede IgE. Tieto IgE protilátky reagujú na alergény vonkajšieho prostredia (peľ, pleseň, roztoče atď.)...
Dedičnosť.
Pri dieťati, jeden rodič ktorého trpí na alergiu, je riziko vzniku alergického ochorenia 30 %. Ak sú alergici obidvaja rodičia, riziko sa zvyšuje na 60 %. No môže sa stať, že dedičný základ „preskočí“ jednu generáciu.
Pseudoalergia.
Príznaky nádchy, astmy, urtiky, opuchov nemusia mať vždy alergický pôvod. Nie je tu zrejmá dedičná dispozícia, nevytvárajú sa vo zvýšenej miere IgE protilátky, pôvod týchto prejavov je mimo imunitného systému.
Peľová informačná služba.
Vo väčšine európskych štátov existuje peľová informačná služba (PIS), ktorá sleduje obsah peľov, poprípade a iných biologických objektov v ovzduší. V Česku sa dá sledovať výskyt peľov v ovzduší a byť informovaný v týždenných predpovediach e-mailovým peľovým spravodajom alebo pomocou SMS . Podobná služba funguje aj na Slovensku (www.alergia.sk), kde je k dispozícii aj peľový kalendár, záznamník prejavov alergie a kontakty na ambulancie.